તાજેતરનો એક કિસ્સો જોઈએ. ઉત્તર પ્રદેશના હાથરસ જિલ્લાના બસઈ બાબા નામના ગામના સંજયકુમારનાં લગ્ન નજીકના હાથરસ જિલ્લાના નિઝામાબાદ ગામની શીતલ સાથે વીસમી એપ્રિલે નક્કી થયાં છે. ભારતીય પરંપરા મુજબ સંજયકુમાર જાન જોડીને નિઝામાબાદ આવશે. એક ચોક્કસ ઠેકાણે જાનને ઊતારો અપાશે. અહીંથી જાનૈયાઓ નાચતાકૂદતા વરરાજા સહિત લગ્નસ્થળ સુધી પહોંચશે. આ બાબત કોઈ પણ લગ્ન માટે અતિ સામાન્ય છે. પણ આ કિસ્સામાં આ મુદ્દે મામલો તંગ બની ચૂક્યો છે. કારણ એટલું જ કે સંજયકુમાર જાતવ જાતિનો છે, જે દલિતમાં આવે છે. જેને તે પરણવા જવાનો છે એ શીતલ પણ તેની જ જ્ઞાતિની છે, અને શીતલ રહે છે એ નિઝામાબાદ ગામમાં ઠાકુરોની બહુમતિ છે. દલિતોની જાન અત્યાર સુધી જે માર્ગે પસાર થતી આવી છે એ માર્ગ પર ઠાકુરનું એક પણ ઘર નથી, પણ સંજયકુમાર આ પરંપરાગત માર્ગને બદલે ગામના મુખ્ય માર્ગ પરથી જાન લઈને જવા ઈચ્છે છે. આ બાબતે ઠાકુરો નારાજ થયા છે. સંજયકુમારે આ મામલે પ્રશાસનિક અધિકારીઓથી લઈને છેક મુખ્યમંત્રી આદિત્યનાથ યોગી સુધીનાને જાણ કરી છે અને પૂછ્યું છે, ‘શું હું હિન્‍દુ નથી? શું મને બંધારણીય અધિકાર પ્રાપ્ત નથી? એક જ બંધારણને અનુસરનાર દેશમાં અલગ અલગ જાતિના લોકો માટે અલાયદા નિયમો શાથી?’